CELEX: 32020R1477
Language: el
Date: 2020-10-14 00:00:00
Title: Κατ’ εξουσιοδότηση κανονισμός (ΕΕ) 2020/1477 της Επιτροπής της 14ης Οκτωβρίου 2020 για την τροποποίηση του κανονισμού (ΕΟΚ) αριθ. 95/93 του Συμβουλίου όσον αφορά την προσωρινή παράταση των έκτακτων μέτρων για την αντιμετώπιση των επιπτώσεων της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

15.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 338/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1477 ΤΗΣ ΕΠΙΤΡΟΠΗΣ
         της 14ης Οκτωβρίου 2020
         για την τροποποίηση του κανονισμού (ΕΟΚ) αριθ. 95/93 του Συμβουλίου όσον αφορά την προσωρινή παράταση των έκτακτων μέτρων για την αντιμετώπιση των επιπτώσεων της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (1), και ιδίως το άρθρο 10α παράγραφος 4,
         Εκτιμώντας τα ακόλουθα:
         
                     (1)
                  
                  
                     Η πανδημία COVID-19 οδήγησε σε απότομη μείωση της εναέριας κυκλοφορίας λόγω της σημαντικής πτώσης της ζήτησης και των άμεσων μέτρων που έλαβαν τα κράτη μέλη καθώς και τρίτες χώρες για να την περιορίσουν.
                  
               
                     (2)
                  
                  
                     Οι περιστάσεις αυτές εκφεύγουν του ελέγχου των αερομεταφορέων και οι επακόλουθες, οικειοθελείς ή υποχρεωτικές, ματαιώσεις αεροπορικών δρομολογίων από τους αερομεταφορείς αποτελούν αναγκαία ή θεμιτή αντίδραση στις εν λόγω περιστάσεις.
                  
               
                     (3)
                  
                  
                     Για να προστατεύσει την οικονομική ευρωστία των αερομεταφορέων και να αποτρέψει τις αρνητικές περιβαλλοντικές επιπτώσεις άδειων ή σε μεγάλο βαθμό άδειων πτήσεων που εκτελούνται απλώς και μόνο για τη διατήρηση των υποκείμενων διαθέσιμων χρόνων χρήσης στους αερολιμένες, ο κανονισμός (ΕΕ) 2020/459 του Ευρωπαϊκού Κοινοβουλίου και του Συμβουλίου (2) τροποποίησε τον κανονισμό (ΕΟΚ) αριθ. 95/93 του Συμβουλίου. Η εν λόγω τροποποίηση προβλέπει ότι οι συντονιστές διαθέσιμων χρόνων χρήσης πρέπει να θεωρούν ότι οι διαθέσιμοι χρόνοι χρήσης που χορηγήθηκαν για την περίοδο από την 1η Μαρτίου 2020 έως τις 24 Οκτωβρίου 2020 χρησιμοποιήθηκαν από τον αερομεταφορέα στον οποίο είχαν αρχικά χορηγηθεί.
                  
               
                     (4)
                  
                  
                     Ο κανονισμός (ΕΕ) 2020/459 ανέθεσε επίσης στην Επιτροπή κατ’ εξουσιοδότηση αρμοδιότητες για την τροποποίηση της περιόδου που ορίζεται στο άρθρο 10α του κανονισμού (ΕΟΚ) αριθ. 95/93, στην περίπτωση που η Επιτροπή διαπιστώνει, αφενός, βάσει των αριθμητικών στοιχείων που δημοσιεύει ο Eurocontrol, που είναι ο διαχειριστής δικτύου για τη λειτουργία του δικτύου της εναέριας κυκλοφορίας του ενιαίου ευρωπαϊκού ουρανού, ότι η μείωση του επιπέδου της εναέριας κυκλοφορίας εξακολουθεί να υφίσταται σε σύγκριση με το επίπεδο κατά την αντίστοιχη περίοδο του προηγούμενου έτους και είναι πιθανό να συνεχιστεί και επίσης διαπιστώνει, βάσει των βέλτιστων διαθέσιμων επιστημονικών δεδομένων, ότι η κατάσταση αυτή αποτελεί συνέπεια των επιπτώσεων της επιδημικής έκρηξης της COVID‐19.
                  
               
                     (5)
                  
                  
                     Σύμφωνα με το άρθρο 10α παράγραφος 5 του κανονισμού (ΕΟΚ) αριθ. 95/93, η Επιτροπή υπέβαλε συνοπτική έκθεση σχετικά με το εν λόγω θέμα στο Ευρωπαϊκό Κοινοβούλιο και στο Συμβούλιο έως τις 15 Σεπτεμβρίου 2020, στην οποία διαπιστώθηκε ότι πληρούνται οι όροι που απαριθμούνται στο άρθρο 10α παράγραφος 4 για την τροποποίηση της περιόδου που καθορίζεται στο άρθρο 10α παράγραφος 1.
                  
               
                     (6)
                  
                  
                     Παρά μια σταδιακή αύξηση, τα επίπεδα της εναέριας κυκλοφορίας εξακολουθούν να είναι χαμηλά σε σύγκριση με τα επίπεδα της ίδιας περιόδου το 2019 σύμφωνα με τα δεδομένα του Eurocontrol. Η εναέρια κυκλοφορία τον Αύγουστο του 2020 παρέμεινε σε χαμηλά επίπεδα, μειωμένη κατά 47 % σε σύγκριση με τον Αύγουστο του 2019. Παρά τις δυσκολίες ως προς την ακριβή πρόβλεψη της πορείας ανάκαμψης των επιπέδων της εναέριας κυκλοφορίας, ευλόγως αναμένεται ότι η κατάσταση αυτή θα συνεχιστεί στο εγγύς μέλλον. Βάσει σεναρίου συντονισμένης προσέγγισης του Eurocontrol (το οποίο υποθέτει την ύπαρξη κοινής προσέγγισης για την εφαρμογή επιχειρησιακών διαδικασιών και την άρση των εθνικών περιορισμών), αναμένεται ότι τον Φεβρουάριο του 2021 η εναέρια κυκλοφορία θα είναι μειωμένη κατά 15 % σε σύγκριση με τον Φεβρουάριο του 2020. Σύμφωνα με το σενάριο μη συντονισμένης προσέγγισης (απουσία κοινής προσέγγισης για την εφαρμογή επιχειρησιακών διαδικασιών και την άρση των εθνικών περιορισμών), αναμένεται πτώση της εναέριας κυκλοφορίας την ίδια αντίστοιχη περίοδο κατά 25 %.
                  
               
                     (7)
                  
                  
                     Η παρατεταμένη μείωση της εναέριας κυκλοφορίας αποτελεί συνέπεια των επιπτώσεων της πανδημίας COVID‐19. Βάσει των διαθέσιμων δεδομένων σχετικά με την εμπιστοσύνη των καταναλωτών στον απόηχο της COVID-19, ενώ τον Απρίλιο του 2020 περίπου 60 % των απαντησάντων δήλωναν ότι ήταν πιθανό να αρχίσουν ξανά τα αεροπορικά ταξίδια μετά την παρέλευση μερικών μηνών από την υποχώρηση της πανδημίας, το ποσοστό αυτό μειώθηκε σε 45 % τον Ιούνιο του 2020. Τα διαθέσιμα δεδομένα υποδεικνύουν την ύπαρξη σύνδεσης μεταξύ της πανδημίας COVID-19 και της καταναλωτικής ζήτησης για εναέρια κυκλοφορία.
                  
               
                     (8)
                  
                  
                     Σύμφωνα με τα στοιχεία του Παγκόσμιου Οργανισμού Υγείας, ο αριθμός των ημερήσιων καταγεγραμμένων κρουσμάτων στην Ευρώπη κορυφώθηκε την 1η Απριλίου 2020 με 43 326 νέα κρούσματα. Κατά την περίοδο από τον Μάιο έως τα μέσα Ιουλίου 2020, ο ρυθμός μειώθηκε· τις περισσότερες ημέρες καταγράφονταν λιγότερα από 20 000 νέα κρούσματα. Ωστόσο, προς τα τέλη Αυγούστου του 2020, ο αριθμός των κρουσμάτων αυξήθηκε ξανά, με τα νέα κρούσματα να υπερβαίνουν πολλές ημέρες τα 30 000.
                  
               
                     (9)
                  
                  
                     Σύμφωνα με την εβδομαδιαία έκθεση επιτήρησης του Ευρωπαϊκού Κέντρου Πρόληψης και Ελέγχου Νόσων (ECDC), στις 26 Αυγούστου 2020, το 14ήμερο ποσοστό ανακοίνωσης κρουσμάτων για την ΕΕ/τον ΕΟΧ και το Ηνωμένο Βασίλειο ήταν 46 (εύρος χώρας: 2–176) ανά 100 000 κατοίκους. Το ποσοστό αυξάνεται επί 38 ημέρες. Η πληρότητα σε νοσοκομεία και/ή μονάδες εντατικής θεραπείας (ΜΕΘ) και/ή οι νέες εισαγωγές στα νοσοκομεία λόγω της COVID-19 αυξήθηκαν πρόσφατα στη Βουλγαρία, την Τσεχική Δημοκρατία, την Ελλάδα, την Πολωνία, τη Ρουμανία και τη Σλοβακία.
                  
               
                     (10)
                  
                  
                     Τον Σεπτέμβριο του 2020 το ECDC εκτιμούσε ότι ο κίνδυνος περαιτέρω κλιμάκωσης της COVID-19 σε όλες τις χώρες της ΕΕ ή του ΕΟΧ και στο Ηνωμένο Βασίλειο είναι μέτριος (στις χώρες οι οποίες συνεχίζουν να εφαρμόζουν και να επιβάλλουν πολλαπλά μέτρα, όπως η τήρηση φυσικής απόστασης, και έχουν επαρκή ικανότητα ιχνηλάτησης επαφών και διεξαγωγής διαγνωστικών εξετάσεων) και πολύ υψηλός (στις χώρες οι οποίες δεν εφαρμόζουν ούτε επιβάλλουν πολλαπλά μέτρα, όπως η τήρηση φυσικής απόστασης, και δεν έχουν επαρκή ικανότητα ιχνηλάτησης επαφών και διεξαγωγής διαγνωστικών εξετάσεων).
                  
               
                     (11)
                  
                  
                     Η εμπιστοσύνη των καταναλωτών και η προκύπτουσα ζήτηση για εναέρια κυκλοφορία επηρεάζονται επίσης από τους περιορισμούς που επέβαλαν ορισμένα κράτη μέλη στις αεροπορικές πτήσεις ως επακόλουθο των υγειονομικών μέτρων και των μέτρων για την προστασία της υγείας που συνδέονται με την COVID-19. Αν και ο αριθμός των περιορισμών στις αεροπορικές πτήσεις μειώθηκε στις αρχές του καλοκαιριού του 2020, τον Σεπτέμβριο του 2020 ορισμένα κράτη μέλη επέβαλαν νέους περιορισμούς στις αεροπορικές πτήσεις, οι οποίοι συνέπεσαν με την επανεμφάνιση κρουσμάτων της COVID-19 σε ορισμένα κράτη μέλη.
                  
               
                     (12)
                  
                  
                     Λαμβανομένων υπόψη των υφιστάμενων κρατήσεων πτήσεων και των επιδημιολογικών προβλέψεων, μπορεί εύλογα να αναμένεται ότι θα σημειωθεί σημαντικός αριθμός ματαιώσεων που θα οφείλονται στην πανδημία COVID‐19 κατά την επερχόμενη χειμερινή περίοδο προγραμματισμού, η οποία θα διαρκέσει από τις 25 Οκτωβρίου 2020 έως τις 27 Μαρτίου 2021. Η μη χρησιμοποίηση των διαθέσιμων χρόνων χρήσης που έχουν χορηγηθεί για την περίοδο αυτή δεν θα πρέπει να οδηγήσει στην απώλεια, από τους αερομεταφορείς, των δυνατοτήτων των οποίων ειδάλλως θα απήλαυαν δυνάμει του άρθρου 8 παράγραφος 2 και του άρθρου 10 παράγραφος 2 του κανονισμού (ΕΟΚ) αριθ. 95/93.
                  
               
                     (13)
                  
                  
                     Ως εκ τούτου, είναι αναγκαίο να παραταθεί η εξαίρεση από την απαίτηση που περιέχουν οι εν λόγω διατάξεις, η οποία συνίσταται στη χρήση της συγκεκριμένης σειράς διαθέσιμων χρόνων χρήσης έως έναν βαθμό, πέραν της θερινής περιόδου προγραμματισμού του 2020 ώστε να καλύψει ολόκληρη τη χειμερινή περίοδο προγραμματισμού 2020/2021, δηλαδή την περίοδο από τις 25 Οκτωβρίου 2020 έως τις 27 Μαρτίου 2021.
                  
               
                     (14)
                  
                  
                     Ο παρών κατ’ εξουσιοδότηση κανονισμός προβλέπεται ότι θα αρχίσει να ισχύει μετά το πέρας της περιόδου που προβλέπεται επί του παρόντος στο άρθρο 10α παράγραφος 1 του κανονισμού (ΕΟΚ) αριθ. 95/93. Για να αποφευχθεί η νομική αβεβαιότητα, ιδίως για τους συντονιστές διαθέσιμων χρόνων χρήσης και τους αερομεταφορείς, ο παρών κατ’ εξουσιοδότηση κανονισμός θα πρέπει να εκδοθεί με τη διαδικασία επείγοντος που περιγράφεται στο άρθρο 12β του κανονισμού για τον διαθέσιμο χρόνο χρήσης, και θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 10α παράγραφος 1 του κανονισμού (ΕΟΚ) αριθ. 95/93 αντικαθίσταται από το ακόλουθο κείμενο:
            
                        «1.
                     
                     
                        Για τους σκοπούς του άρθρου 8 παράγραφος 2 και του άρθρου 10 παράγραφος 2, οι συντονιστές θεωρούν ότι οι διαθέσιμοι χρόνοι χρήσης που χορηγήθηκαν για την περίοδο από την 1η Μαρτίου 2020 έως τις 27 Μαρτίου 2021 χρησιμοποιήθηκαν από τον αερομεταφορέα στον οποίο είχαν αρχικά χορηγηθεί.».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 14 της 22.1.1993, σ. 1.
         
            (2)  Κανονισμός (ΕΕ) 2020/459 του Ευρωπαϊκού Κοινοβουλίου και του Συμβουλίου, της 30ής Μαρτίου 2020, για την τροποποίηση του κανονισμού (ΕΟΚ) αριθ. 95/93 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (ΕΕ L 99 της 31.3.2020, σ. 1)